**ORDIN**

**pentru modificarea și completarea Ordinului preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 272/2007 pentru aprobarea Normelor-cadru privind stabilirea, ajustarea şi modificarea tarifelor pentru serviciile de transport public local de persoane**

Având în vedere dispozițiile:

* art. 20 alin. (1) lit. a) și art. 21 alin. (1) lit. a) din Legea serviciilor comunitare de utilităţi publice nr. 51/2006, republicată, cu modificările și completările ulterioare,
* art. 20 alin. (5) lit. b) din Legea serviciilor publice de transport persoane în unităţile administrativ-teritoriale nr. 92/2007, cu modificările și completările ulterioare,
* referatului nr. 704786/12.04.2019

în temeiul prevederilor art. 4 alin. (4) din Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul preşedintelui A.N.R.S.C. nr. 22/2017, cu modificările și completările ulterioare,

Preşedintele Autorităţii Naţionale de Reglementare pentru Serviciile Comunitare de Utilităţi Publice emite următorul

Ordin

**ART.I** – Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 272/2007 pentru aprobarea Normelor-cadru privind stabilirea, ajustarea şi modificarea tarifelor pentru serviciile de transport public local de persoane, publicat în Monitorul Oficial al României, Partea I, nr. 23 din 11 ianuarie 2008, se modifică și se completează după cum urmează:

**1. Titlul Ordinului se modifică și va avea următorul cuprins:**

„Ordin pentru aprobarea Normelor-cadru privind stabilirea, ajustarea şi modificarea tarifelor pentru serviciile publice de transport local și județean de persoane”

**2. Articolul 1 se modifică și va avea următorul cuprins:**

„Art. 1. – Se aprobă Normele-cadru privind stabilirea, ajustarea și modificarea tarifelor pentru serviciile publice de transport local și județean de persoane.”

**3. Titlul anexei se modifică și va avea următorul cuprins:**

„Norme-cadru privind stabilirea, ajustarea şi modificarea tarifelor pentru serviciile publice de transport local și județean de persoane”

**4. În anexă, Articolul 1 se modifică și va avea următorul cuprins:**

„Art. 1.Prezentele norme-cadru privind stabilirea, ajustarea şi modificarea tarifelor pentru serviciile publice de transport local și județean de persoane au fost elaborate în conformitate cu prevederile art. 20 alin. (5) lit. b) din Legea serviciilor publice de transport persoane în unităţile administrativ-teritoriale nr. 92/2007, cu modificările și completările ulterioare.”

**5. În anexă, Articolul 2 se modifică și va avea următorul cuprins:**

„Art. 2. Prezentele norme-cadru stabilesc modul de calcul privind stabilirea, ajustarea şi modificarea tarifelor pentru serviciile de transport public local și județean de persoane.”

**6. În anexă, Articolul 3 se modifică și va avea următorul cuprins:**

„Art. 3. Tarifele pentru serviciile de transport public local și județean de persoane trebuie să asigure executarea unui transport public la un nivel suportabil pentru beneficiarii direcţi ai transportului, denumiţi în continuare călători, realizarea serviciului în condiţii de calitate şi autonomie şi independenţa financiară a operatorilor de transport/transportatorilor autorizaţi. ”

**7. În anexă, Articolul 4 se modifică și va avea următorul cuprins:**

„Art. 4. Serviciile publice de transport local şi judeţean de persoane fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul ariei teritoriale de competență a unităţilor administrativ-teritoriale sau a asociaţiilor de dezvoltare intercomunitară, sub controlul, conducerea sau coordonarea autorităţilor administraţiei publice locale, în scopul asigurării serviciilor publice de transport local şi judeţean de persoane.”

**8. În anexă, Articolul 5 se modifică și va avea următorul cuprins:**

„Art. 5. În baza prezentelor norme-cadru, tarifele pentru serviciile publice de transport public local și județean de persoane sunt supuse stabilirii, ajustării sau modificării de către autorităţile deliberative ale administraţiei publice locale implicate sau, după caz, de către adunările generale ale asociațiilor de dezvoltare intercomunitare în baza mandatului primit de la unitățile administrativ-teritoriale membre.”

**9. În anexă, Articolul 6 se modifică și va avea următorul cuprins:**

„Art. 6. În înțelesul prezentelor norme-cadru, prin mijloace de transport destinate serviciilor publice de transport local și județean de persoane se înţelege:

a) autobuze;

b) tramvaie;

c) troleibuze;”

**10. În anexă, Articolul 7 se modifică și va avea următorul cuprins:**

„Art. 7. Termenii folosiţi în cadrul prezentelor norme-cadru au semnificaţiile următoare:

1. **autoritatea locală competentă** – unitatea administrativ-teritorială sau asociația de dezvoltare intercomunitară, după caz;
2. **autoritatea națională de reglementare competentă** - Autoritatea Naţională de Reglementare pentru Serviciile Comunitare de Utilităţi Publice - A.N.R.S.C.;
3. **stabilirea tarifelor** - operaţiunea de stabilire a structurii şi nivelurilor tarifelor iniţiale, pentru serviciile de transport public local și județean de călători, potrivit prezentelor norme-cadru, prin care se stabilesc structura și nivelul tarifelor;
4. **ajustarea tarifelor** - operaţiunea de corelare a nivelurilor tarifelor stabilite anterior, cu evoluţia generală a preţurilor şi tarifelor din economie, potrivit prezentelor norme-cadru;
5. **modificarea tarifelor** - operaţiunea de corelare a nivelurilor costurilor și tarifelor stabilite anterior, aplicabilă în situaţiile în care intervin schimbări în structura tarifelor și/sau a nivelului acestora care conduc la recalcularea tarifelor;
6. **categorie de călători** – anumită categorie de persoane, stabilită prin norme generale și/sau hotărâri ale autorităților locale competente implicate, care beneficiază de reduceri la titlurile de călătorie pe criterii de protecție socială, precum elevi, studenți, pensionari, veterani, persoane cu dizabilități;
7. **călător** – persoană care se deplasează cu mijloace de transport în comun;
8. **compensație** - sumă acordată operatorului din fonduri publice care corespunde efectului financiar net echivalent cu totalitatea efectelor, pozitive sau negative, asupra costurilor și veniturilor operatorului generate în îndeplinirea obligației/obligațiilor de serviciu public; calculată conform formulei prevăzută în Anexa la Regulamentul (CE) nr. 1370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului;
9. **contract de servicii publice** – act administrativ, obligatoriu din punct de vedere juridic atunci când autoritatea locală competentă acordă operatorului drepturi exclusive și/sau compensații de orice natură în vederea îndeplinirii unor obligaţii de serviciu public. Contractul de servicii publice constă fie în hotărârea de dare în administrare a serviciului de transport public către operatorul intern de tip serviciu cu personalitate juridică din subordinea autorității deliberative a administrației publice locale, fie în contractul de delegare a gestiunii serviciului transport public, atribuit în condițiile legii, către operatorul privat sau operatorul intern de tip societate;
10. **diferență de tarif** - sumele acordate operatorului de la bugetul de stat, din bugetele locale sau din bugetele altor instituții stabilite prin lege, care intră în calculul compensației, în vederea acoperirii influențelor financiare rezultate din gratuitățile și reducerile de tarif la titlurile de călătorie pentru anumite categorii de călători;
11. **grupă de trasee –** două sau mai multe trasee de transport public care se pot suprapune parţial, pot fi în ramificaţie sau care deservesc o zonă limitată, atribuite aceluiaşi operator de serviciu public, grupate în funcţie de arealul geografic deservit şi de necesitatea acoperirii echilibrate a nevoilor de mobilitate ale colectivităţilor locale;
12. **norme generale** – conform prevederilor art. 2 lit. l) din Regulamentul (CE) nr. 1370/2007, reprezintă acte normative prin care se instituie măsuri, inclusiv obligații tarifare, care se aplică în mod nediscriminatoriu tuturor serviciilor publice de transport de călători de același fel prestate într-o anumită zonă geografică, care poate corespunde teritoriului național, precum legi, ordonanțe și hotărâri ale Guvernului sau reglementări emise de autoritatea națională competentă;
13. **obligaţii de serviciu public** – totalitatea obligațiilor de exploatare, obligațiilor tarifare și obligaților de transport stabilite de către autoritatea competentă în sarcina operatorului;
14. **obligaţia de exploatare** – obligația care impune operatorului de transport autorizat şi/sau licenţiat să efectueze serviciul respectiv în condiţii de continuitate, regularitate şi de asigurare a capacităţilor necesare de transport şi să respecte condiţiile impuse de autorităţile competente care acorda subvenţia. Obligaţia de exploatare include şi obligaţia operatorului de transport respectiv de a asigura toate serviciile complementare serviciului public de transport, respectiv: transportul bagajelor, spaţii pentru depozitarea bagajelor, vânzarea de bilete în interiorul vehiculelor, informarea călătorilor în timpul transportului, întreţinerea şi curăţenia mijloacelor de transport, îmbarcarea şi debarcarea pasagerilor în locuri special amenajate - gări, autogări, pontoane de acostare -, condiţii de confort în timpul transportului;
15. **obligaţia de transport** – obligația care impune oricărui operator de transport să accepte şi să efectueze servicii publice subvenţionate de transport în condiţiile stabilite de autorităţile competente;
16. **obligaţia tarifară** – obligaţia care impune operatorilor de transport practicarea tarifelor stabilite de autorităţile competente, contrar interesului comercial al operatorilor, impunere care rezultă fie din stabilirea tarifelor sub costurile reale, fie din respingerea cererii de majorare a anumitor tarife;
17. **operator** – operator de transport și/sau transportator autorizat;
18. **operator de transport** – orice întreprindere licențiată pentru efectuarea transportului rutier de călători efectuat cu autobuze;
19. **transportator autorizat** – orice întreprindere autorizată pentru efectuarea transportului public de călători cu troleibuze, tramvaie și/sau trenuri de metrou;
20. **tarif de călătorie** – tarif plătit anticipat de călător operatorului sau, după caz, autorității locale competente sub formă de titlu de călătorie, pe care operatorul are obligația să-l aplice la toți călătorii care nu fac parte dintr-o anumită categorie de călători;
21. **tarife de călătorie cu valoare redusă –** tarife sub nivelul **tarifului mediu pe călătorie** stabilite pe criterii de protecție socială pentru anumite categorii de călători, instituite prin norme generale și/sau prin hotărâri ale autorităților locale competente;
22. **titlu de călătorie -** bilete, legitimaţii, abonamente, autorizaţii de călătorie gratuită, carduri, cartele electromagnetice, cartele fără contact emise de autoritățile locale competente sau de operatori, după caz, în baza cărora este permis accesul în mijloacele de transport public iar călătoria este autorizată; titlurile de călătorie sunt nominale sau nenominale, transmisibile sau netransmisibile, după caz;
23. **valoare** – valoarea unui serviciu, a unei călătorii, a unui regim de compensare pentru transportul public de călători și care este echivalentul remunerației totale.”

**11. În anexă, Articolul 8 se modifică și va avea următorul cuprins:**

„Art. 8.Prezentele norme-cadru au la bază următoarele acte normative de referinţă:

a) Legea serviciilor comunitare de utilităţi publice nr. 51/2006, republicată, cu modificările și completările ulterioare;

b) Legea serviciilor publice de transport persoane în unităţile administrativ-teritoriale nr. 92/2007, cu modificările și completările ulterioare;

c) Regulamentul (CE) nr. 1370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului,cu modificările și completările ulterioare.”

**12. În anexă, Articolul 9 se modifică și va avea următorul cuprins:**

„Art. 9. Este considerat serviciu public de transport local sau judeţean de persoane prin curse regulate serviciul public de transport care îndeplineşte cumulativ următoarele condiţii:

a) se efectuează de către un operator de transport rutier, astfel cum acesta este definit şi licenţiat conform prevederilor Ordonanţei Guvernului nr. 27/2011 privind transporturile rutiere, cu modificările şi completările ulterioare, sau de către un transportator autorizat, aşa cum acesta este definit şi autorizat conform prevederilor Legii serviciilor publice de transport persoane în unităţile administrativ-teritoriale nr. 92/2007, cu modificările și completările ulterioare;

b) se efectuează pe raza administrativ-teritorială a unei localităţi sau, după caz, a unităţilor administrativ-teritoriale membre ale asociaţiei de dezvoltare intercomunitară sau numai între localităţile unui judeţ, fără a depăşi limitele administrativ-teritoriale ale acesteia/acestuia, cu excepţia liniilor de ieşire sau altor elemente auxiliare activităţii respective care intră pe teritoriul localităţii învecinate. În cazul în care traseul transportului pe şină depăşeşte limita localităţii, acesta va fi considerat serviciu public de transport local. Transportul public efectuat în aria teritorială de competență a asociației de dezvoltare intercomunitară este considerat serviciu public de transport local.;

c) se execută pe rute şi cu programe de circulaţie prestabilite de către consiliul local, consiliul judeţean, Consiliul General al Municipiului Bucureşti sau de adunarea generală a asociaţiei de dezvoltare intercomunitară;

d) se efectuează de către operatorul de transport rutier sau transportatorul autorizat cu mijloace de transport în comun, respectiv cu autobuze, troleibuze, tramvaie sau metrou, deţinute în proprietate sau în baza unui contract de leasing de acesta sau de către unitatea administrativ-teritorială sau, după caz, de către unităţile administrativ-teritoriale membre ale asociaţiei de dezvoltare intercomunitară, înmatriculate sau înregistrate în judeţul sau localitatea respectivă. În condiţiile prezentei legi, transportul realizat cu troleibuze, tramvaie sau metrou se realizează de către transportatorii autorizaţi;

e) persoanele transportate sunt îmbarcate sau debarcate în puncte fixe prestabilite, denumite staţii sau autogări, după caz;

f) pentru efectuarea serviciului, operatorul de transport rutier sau transportatorul autorizat percepe de la persoanele transportate un tarif de transport pe bază de titluri de călătorie eliberate anticipat;

g) autorităţile locale competente exercită competenţe exclusive cu privire la acordarea licenţelor de traseu operatorilor care prestează transportul rutier de călători cu autobuze în aria teritorială de competenţă a acestora şi de reglementare la nivel local a serviciilor publice de transport călători;

h) autoritatea administraţiei publice locale impune sau contractează obligaţii de serviciu public şi poate acorda, în schimbul îndeplinirii acestora, drepturi exclusive şi/sau compensaţii de orice natură.”

**13. În anexă, Articolul 10 se abrogă.**

**14. În anexă, Articolul 11 se modifică și va avea următorul cuprins:**

„Art. 11. - (1) Serviciile publice compensate de transport persoane se stabilesc prin norme generale și/sau prin hotărâri ale autorităților locale competente.

(2) Serviciul public compensat de transport se desfăşoară numai pe bază de contract de servicii publice încheiat între autoritatea locală competentă implicată, care a stabilit şi a solicitat executarea serviciului şi operatorul de transport/transportatorul autorizat căruia îi revine obligaţia efectuării acestuia.

(3) Prin serviciu public compensat de transport se înţelege acel transport public care necesită compensații bugetare, pe care un operator de transport/transportator autorizat este obligat să îl efectueze, în condiţiile impuse de autorităţile competente, chiar dacă acesta ar avea efecte economice negative asupra activităţii sale pe perioada efectuării serviciului public compensat contractat.

(4) Încredinţarea serviciilor publice compensate de transport se poate face de către autorităţile locale competente implicate către operatori privați, cu respectarea legislației din domeniul achizițiilor publice și a prevederilor din Legea nr. 92/2007, cu modificările și completările ulterioare, sau către operatori interni cu respectarea condițiilor avute în vedere la atribuirea directă a contractelor de servicii publice prevăzute în Legea nr. 92/2007, cu modificările și completările ulterioare.”

**15. În anexă, Articolul 12 se abrogă.**

**16. În anexă, La articolul 13, alineatele (1), (4) și (5) se modifică și vor avea următorul cuprins:**

„Art. 13. - (1) Se consideră că o obligaţie de exploatare şi/sau de transport poate avea efect economic negativ asupra activităţii operatorilor de transport rutier de persoane/ transportatorilor autorizaţi care îndeplinesc respectiva obligaţie, dacă cheltuielile ocazionate de efectuarea acestei obligaţii sunt mai mari decât veniturile obţinute.

..................................................................................................................................

(4) Se consideră că obligaţia tarifară are efecte economice negative atunci când diferenţa dintre veniturile şi cheltuielile aferente serviciului public compensat de transport este mai mică decât diferenţa dintre veniturile şi cheltuielile aferente aceluiaşi transport, dacă acesta s-ar fi desfăşurat în condiţii de concurenţă, iar tarifele de călătorie s-ar fi stabilit pe criterii comerciale.

(5) Pentru serviciile publice de transport public local sau județean de persoane se organizează evidenţă contabilă distinctă.”

**17. În anexă, Titlul Capitolului V și titlul de la Secțiunea 1 a Capitolului V se modifică și vor avea următorul cuprins:**

„CAP. V

Tarifele pentru serviciile de transport public local și județeande persoane

SECŢIUNEA 1

Criteriile generale privind finanţarea tarifelor pentru serviciile de transport public local și județean de persoane”

**18. În anexă, Articolul 14 se modifică și va avea următorul cuprins:**

„Art. 14. - (1) Finanţarea cheltuielilor curente şi de capital necesare pentru efectuarea serviciului de transport public local și județean de persoane prin curse regulate se asigură din veniturile operatorilor de transport/transportatorilor autorizaţi.

(2) Veniturile operatorilor de transport rutier de persoane/transportatorilor autorizaţi se formează din încasarea de la călători a tarifelor reprezentând contravaloarea serviciului prestat şi/sau din compensații de la bugetul de stat, de la bugetele locale, de la bugetele județene şi de la bugetele altor instituţii, calculate ca diferență de tarif și/sau ca diferență între costurile și veniturile operatorului plus un profit rezonabil, conform prevederilor din contractul de servicii publice.

(3) Sumele necesare finanţării, funcţionării şi exploatării serviciilor publice de transport local sau județean de persoane, provenite din gratuități/diferențe de tarif și din compensații, se prevăd în bugetele locale sau ale altor instituţii.

(4) Sursele de finanţare a cheltuielilor de capital pentru realizarea obiectivelor de investiţii publice ale unităţilor administrativ-teritoriale, aferente sistemelor de transport public local sau județean de persoane, se asigură potrivit prevederilor din Legea nr. 51/2006, republicată, cu modificările și completările ulterioare.

(5) Finanţarea investiţiilor pentru înfiinţarea, reabilitarea, modernizarea şi/sau dezvoltarea sistemelor de transport public local sau județean de persoane se face din bugetele locale, din bugetul de stat sau din fonduri private, pe baza hotărârilor autorităţilor deliberative ale administraţiei publice locale, cu respectarea legislaţiei în vigoare privind finanţele publice, respectiv finanţele publice locale şi a legislaţiei în vigoare privind achiziţiile publice.

(6) Bunurile realizate ca urmare a investiţiilor pentru reabilitarea, modernizarea şi dezvoltarea sistemelor de transport public local sau județean de persoane, finanţate din fonduri proprii ale operatorilor de transport/transportatorilor autorizaţi, rămân în proprietatea acestora pe toată durata contractului de delegare a gestiunii. În contractul de delegare a gestiunii serviciului se vor defini categoriile de bunuri şi se va preciza modul de repartiţie a bunurilor de retur sau a bunurilor de preluare realizate până la încetarea, din orice cauză, a contractului de delegare a gestiunii serviciului, precum şi eventualele despăgubiri.”

**19. În anexă, Articolul 15 se modifică și va avea următorul cuprins:**

„(1) Acoperirea financiară a costului călătoriilor efectuate de persoanele care beneficiază, potrivit legii, de gratuitate la titlurilede călătorie individuale se asigură din bugetul de stat, din bugetele locale, bugetele județene sau din bugetele altor instituţii stabilite prin lege.

(2) Acoperirea influenţelor financiare rezultate din reduceri de tarif la titlurile de călătorie individuale pentru serviciul public de transport local sau județean de persoane, aprobate pentru anumite categorii de călători de către autorităţile administraţiei publice locale implicate, sau acoperirea diferenţelor dintre costurile înregistrate de operatorul de transport rutier/transportatorul autorizat pentru efectuarea serviciului şi veniturile realizate ca urmare a vânzării titlurilor de călătorie la nivelul tarifelor impuse de vânzare către călători se asigură din bugetele locale ale comunelor, oraşelor, municipiilor sau ale judeţelor, sub formă de compensații financiare, până la nivelul acoperirii cheltuielilor totale suportate de operator pentru îndeplinirea obligațiilor de serviciu public plus un profit rezonabil.

(3) Compensația cuvenită operatorului se calculează în conformitate cu normele stabilite în Anexa la Regulamentul (CE) nr. 1370/2007, potrivit formulei:

C = CE + Pr – V, unde:

C – compensația;

CE – total cheltuieli eligibile suportate de operator, aferente cheltuielilor de exploatare și cheltuielilor financiare pentru îndeplinirea obligațiilor de serviciu public, fundamentate pe structura elementelor de cheltuieli prevăzută în anexa nr. 1 sau, după caz, în anexanr. 2la prezentele norme-cadru;

Pr – profitul rezonabil al operatorului, reprezintă o rată de rentabilitate a capitalului normală pentru sectorul de activitate de transport public și care ține seama de nivelul de risc al serviciului de transport public suportat de operator;

V – total venituri obținute de operator în legătură cu prestarea serviciului de transport public, aferente veniturilor realizate din vânzarea titlurilor de călătorie, veniturilor din alte activități legate de prestarea serviciului de transport public local și veniturilor din diferențele de tarif la care operatorul este îndreptățit.

(4) Cheltuielile eligibile CE care se iau în considerare la calculul compensației C sunt cele de la poziția VI. Total cheltuieli din anexa nr. 1, sau după caz, anexa nr. 2 la prezentele norme-cadru.

(5) Condiţiile concrete de decontare și de plată a compensației pentru acoperirea costurilor suportate de operatorul de transport/transportatorul autorizat pentru îndeplinirea obligațiilor de serviciu public se stabilesc prin hotărârea de dare în administrare sau, după caz, prin contractul de delegare a gestiunii serviciului public de transport local sau județean de persoane.”

**20. În anexă, Articolul 16 se modifică și va avea următorul cuprins:**

„Art. 16. - Procedura de stabilire a tarifelor pentru prestarea serviciului public de transport local sau județean de persoane se precizează în hotărârile de dare în administrare a serviciului, respectiv în contractele de delegare a gestiunii şi trebuie să ţină seama de următoarele reguli:

a) tarifele şi compensațiile încasate de operatori în urma prestării serviciului public de transport public local sau județean de persoane trebuie să acopere cel puţin sumele investite şi cheltuielile curente de întreţinere şi exploatare a sistemului de transport public respectiv;

b) tarifele se pot actualiza periodic prin indexare cu indicele de creştere a preţului de consum total, prin hotărâri ale autorităților locale competente;

c) condiţiile care generează modificarea tarifelor sau a compensaților, precum şi procedurile specifice aplicate pentru astfel de situaţii se prevăd în contractele de servicii publice;

d) modificarea tarifelor sau a compensațiilor se aprobă prin hotărâre a autorităţilor administraţiei publice locale implicate.”

**21. În anexă, Articolul 17 se modifică și va avea următorul cuprins:**

„Art. 17. - (1) Operatorii de transport/transportatorii autorizaţi care prestează servicii publice compensate de transport beneficiază de compensații de la bugetul de stat, bugetele locale şi ale altor instituţii, după caz, calculate în conformitate cu prevederile art. 15 alin. (3) din prezentele norme-cadru.

(2) Categoriile de persoane beneficiare ale tarifelor de călătorie cu valoare redusă și gratuități sunt: elevii, studenţii, donatorii onorifici, pensionarii şi alte categorii de călători, în conformitate cu prevederile legale în vigoare.”

**22. În anexă, Articolul 18 se modifică și va avea următorul cuprins:**

„Art. 18. - (1) În cazul operatorilor de transport/ transportatorilor autorizaţi care prestează servicii publice de transport local de persoane şi nu beneficiază de compensații, contravaloarea unei călătorii este egală cu cuantumul tarifului mediu pe călătorie, calculat și fundamentat pe structura elementelor de cheltuieli conform anexei nr. 1 la prezentele norme-cadru.

(2) În cazul operatorilor de transport rutier care prestează servicii publice de transport județean de persoane şi nu beneficiază de compensații, tarifele de călătorie se stabilesc și se calculează de către consiliile județene în baza tarifului mediu pe km/loc (lei/km/loc), fundamentat pe structura elementelor de cheltuieli conform anexei nr. 2 la prezentele norme-cadru.”

**23. În anexă, la articolul 20, partea introductivă a alineatului (1) și alineatul (2) se modifică și vor avea următorul cuprins:**

„Art. 20. - (1) Stabilirea, ajustarea sau modificarea tarifelor pentru serviciile de transport local sau județean de persoane se realizează la cererea operatorilor, pe baza următoarelor documente:

…………………………………………………………………………………………..

(2) Autorităţile locale competente pot solicita de la operatorii de transport rutier/transportatorii autorizaţi, orice date și informaţii pentru clarificarea unor aspecte din propunerile de stabilire, ajustare sau modificare a tarifelor pentru serviciile publice de transport local sau județean de persoane.”

**24. În anexă, Articolul 21 se modifică și va avea următorul cuprins:**

„Art. 21. - Tarifele pentru serviciile publice de transport local sau județean de persoane efectuat prin curse regulate se fundamentează fără includerea TVA în cheltuielile materiale, aceasta urmând să fie aplicată la totalul cheltuielilor rezultate plus cota de profit rezonabilă. ”

**25. În anexă, Titlul de la Secțiunea a 2-a a Capitolului V se modifică și va avea următorul cuprins:**

„Secțiunea a 2-a

Stabilirea tarifelor pentru serviciile publice de transport local de persoane”

**26. În anexă, Articolul 22 se modifică și va avea următorul cuprins:**

„Art. 22. - (1) Autoritățile locale competente sunt libere să stabilească tarifele de călătorie pentru serviciile publice de transport local de persoane pe care operatorii de transport/transportatorii autorizați le vor aplica călătorilor. Tarifele ce pot fi aplicate călătorilor sunt:

a) tarif de călătorie, stabilit la nivelul tarifului mediu pe călătorie și fundamentat pe structura pe elementele de cheltuieli prevăzute în anexa nr. 1 la prezentele norme-cadru, caz în care călătorii plătesc contravaloarea totală a serviciului de transport;

b) tarif de călătorie, stabilit și impus unilateral de către autoritatea locală competentă pe criterii sociale pentru toți călătorii, fără a fi necesară fundamentarea nivelului acestuia, caz în care călătorii plătesc un nivel sub costurile reale iar operatorul este îndreptățit să încaseze compensația și, dup caz, diferențele de tarif aferente gratuităților și tarifelor reduse stabilite pentru anumite categorii de persoane;

c) tarif de călătorie cu valoare redusă, stabilit de către autoritatea competentă pe criterii de protecție socială pentru anumite categorii de călători, fără a fi necesară fundamentarea nivelului acestuia, caz în care operatorul este îndreptățit să încaseze diferențele de tarif până la nivelul tarifului de călătorie practicat și, după caz, compensațiile cuvenite pentru îndeplinirea obligațiilor de serviciu public, implicit din aplicarea tarifului de călătorie prevăzut la lit. b).”

**27. În anexă, la Articolul 23, alineatele (1) – (3) se modifică și vor avea următorul cuprins:**

„Art. 23. - (1) Stabilirea tarifului mediu pe călătorie pentru serviciile publice de transport local de persoane T(cm) (lei/călătorie) se face potrivit formulei:

                           V(t)

            T(cm) = ─────────────── (lei/călătorie), unde:

                     N(estimat căl.)

  T(cm) - tariful mediu pentru acelaşi gen de transport -(lei/călătorie);

  V(t) – valoarea totală a serviciilor - (lei);

  N(estimat căl.) - numărul estimat de călătorii - (nr. Călătorii).

(2) Valoarea titlului de călătorie se stabilește la nivelul tarifului mediu pe călătorie T(cm) calculat conform alin. (1) la care se aplică TVA potrivit Codului fiscal.

(3) Stabilirea tarifelor pentru serviciile de transport public local de persoane se fundamentează pe tipurile de venituri specifice fiecărui operator de transport/transportator autorizat, respectiv: bilete, abonamente, cartele magnetice şi alte tipuri de abonamente, potrivit formulelor de mai jos.”

**28. În anexă, la pct. 3.1 subpct. 3.1.1 și 3.1.2, pct. 3.5 subpct. 3.5.1 – 3.5.3 și pct. 3.6 ale alineatului (3) din art. 23, specificația "V(t) - veniturile totale specifice tuturor activităţilor – (lei)" se înlocuiește cu specificația "V(t) - valoarea totală a serviciilor – (lei)".**

**29. În anexă, Pct. 3.7 de la alineatul (3) al art. 23 se abrogă.**

**30. În anexă, Partea introductivă a pct. 3.8 și litera d) de la alineatul (3) al art. 23 se modifică și vor avea următorul cuprins:**

„3.8. Stabilirea tarifelor la serviciile publice de transport local de persoane se determină avându-se în vedere următoarele cheltuieli:

...

d) cheltuielile cu personalul se fundamentează în funcţie de legislaţia în vigoare, corelată cu principiul eficienţei economice;”

**31. În anexă, Titlul de la Secțiunea a 3-a a Capitolului V se modifică și va avea următorul cuprins:**

„Secțiunea a 3-a

Ajustarea tarifelor pentru serviciile publice de transport local de persoane”

**32. În anexă, Articolul 24 se modifică și va avea următorul cuprins:**

„Art. 24. - (1) Tarifele pentru serviciile publice de transport local de persoane se pot ajusta periodic, la un interval de minimum 3 luni, pe baza cererilor primite de la operatorii de transport/transportatorii autorizaţi, prin hotărâri ale autorităţilor locale competente implicate, în baza creşterii indicelui preţului de consum total faţă de nivelul existent la data stabilirii sau, după caz, la data precedentei aprobări.

(2) Nivelul tarifelor pentru serviciile publice de transport persoane se determină pe baza analizei situaţiei economico-financiare a operatorilor de transport/transportatorilor autorizaţi, precum şi a influenţelor reale primite în costuri, determinate de evoluţia indicelui preţului de consum total pe economie comunicat de Institutul Național de Statistică.

(3) În hotărârea de aprobare a tarifelor ajustate adoptată de către autoritatea locală competentă vor fi menționate tarifele ajustate și nivelul indicelui preţului de consum total existent la data ajustării, determinat pentru intervalul de timp scurs de la data stabilirii sau ajustării/modificării precedente, față de care se va determina nivelul ulterior al parametrului de ajustare.

(4Ajustarea tarifelor pentru serviciile publice de transport public local de persoane se fundamentează potrivit anexei nr. 1 la prezentele norme-cadru.”

**33. În anexă, Partea introductivă a alin. (1) și alin. (2) și (3) ale art. 25 se modifică și vor avea următorul cuprins:**

„Art. 25. - (1) Ajustarea tarifului mediu pentru serviciile publice de transport public local de persoane T(cm(1)) (lei/călătorie) se face potrivit formulei:

......................................................................................................................

(2) În cazul în care valoarea compensației nu acoperă costurile aferente activităţii supuse obligaţiei tarifare, valoarea compensației pentru activitatea respectivă este egală cu diferenţa dintre costurile şi veniturile activităţii respective plus un profit rezonabil.

(3) Ajustarea tarifelor pentru serviciile publice de transport public local de persoane se fundamentează pe tipurile de venituri specifice fiecărui operator de transport rutier/transportator autorizat, respectiv: bilete, abonamente, cartele magnetice şi alte tipuri de abonamente, potrivit formulelor de mai jos.”

**34. În anexă, Pct. 3.7 al alin. (3) din articolul 25 se abrogă.**

**35. În anexă, Partea introductivă a pct. 3.8 și literele c) și d) din alineatul (3) al art. 25 se modifică și vor avea următorul cuprins:**

„3.8. Ajustarea tarifelor la serviciile publice de transport local de persoane se determină avându-se în vedere următoarele cheltuieli:

...

c) cheltuielile cu întreţinerea - reparaţiile - piesele de schimb, anvelopele, acumulatori şi alte cheltuieli se determină avându-se în vedere cele mai mici costuri de contractare de servicii şi preţuri de achiziţie, luându-se în calcul influenţa indicelui preţului de consum total de la ultima aprobare;

d) cheltuielile cu personalul se fundamentează în funcţie de legislaţia în vigoare, corelată cu principiul eficienţei economice;”

**36. În anexă, Titlul de la Secțiunea a 4-a a Capitolului V se modifică și va avea următorul cuprins:**

„Secțiunea a 4-a

Modificarea tarifelor pentru serviciile publice de transport local de persoane”

**37. În anexă, Articolul 26 se modifică și va avea următorul cuprins:**

„Art. 26. - (1) Tarifele pentru serviciile publice de transport local de persoane se pot modifica, prin hotărâri ale autorităţilor locale competente, pe baza cererilor primite de la operatorii de transport/transportatorii autorizaţi, în cazurile care conduc la modificarea majoră a costurilor ori condiţiilor de exploatare, care determină modificarea nivelului tarifelor cu o influenţă mai mare decât cea determinată de influenţa indicelui preţului de consum total.

(2) Modificarea tarifelor pentru serviciile publice de transport local de persoane se fundamentează potrivit anexei nr. 1 la prezentele norme-cadru."

(3) Tarifele pot fi modificate în următoarele situații:

a) la modificarea majoră al unuia sau al mai multor elemente de cheltuieli, determinată de modificarea prețurilor de achiziție din piață, a condițiilor de exploatare sau a obligațiilor de serviciu public, care au o influență în creșterea nivelului tarifelor mai mare decât cea determinată de influenţa indicelui preţului de consum total calculat pe o perioadă de 3 luni consecutive anterioare datei cererii de modificare.

b) la modificarea cheltuielilor cu amortizarea/redevența, ca urmare a punerii în funcțiune a unor mijloacelor fixe rezultate din investițiile realizate în instalații, echipamente și mijloace de transport pentru îmbunătățirea calitativă a serviciului și numai după înregistrarea acestora în contabilitate;

c) la modificarea structurii tarifului, ca urmare a introducerii unor noi elemente de cheltuieli ori a eliminării sau modificării nivelului acestora, survenite prin efectul legii, ce au influență în costurile totale ale operatorului de transport/transportatorului autorizat.”

**38. În anexă, Partea introductivă a alin. (1) și alineatele (2) și (3) ale art. 27 se modifică și vor avea următorul cuprins:**

„Art. 27. - (1) Modificarea tarifului mediu pentru serviciile publice de transport local de persoane T(cm(1)) (lei/călătorie) se face potrivit formulei:

............................................................................................................................

(2) În cazul în care valoarea compensației nu acoperă costurile aferente activităţii supuse obligaţiei tarifare, valoarea compensației pentru activitatea respectivă este egală cu diferenţa dintre costurile şi veniturile activităţii respective plus un profit rezonabil.

(3) Modificarea tarifelor pentru serviciile publice de transport local de persoane se fundamentează pe tipurile de venituri specifice fiecărui operator de transport rutier/transportator autorizat, respectiv: bilete, abonamente, cartele magnetice şi alte tipuri de abonamente, potrivit formulelor de mai jos.”

**39. În anexă, Pct. 3.7 din alin. (3) al art. 27 se abrogă.**

**40. În anexă, Partea introductivă a pct. 3.8 și literele a), c) și d) din alin. (3) al art. 27 se modifică și vor avea următorul cuprins:**

„3.8. Modificarea tarifelor la serviciile publice de transport local de persoane se determină avându-se în vedere următoarele cheltuieli:

..............................................................................................

a) cheltuielile cu combustibilii şi lubrifianţii se determină avându-se în vedere preţurile de achiziţie în vigoare şi consumurile normate standard, luându-se în calcul modificarea acestora cu o influenţă în tarif mai mare decât cea a indicelui preţurilor de consum total calculat pe o perioadă de 3 luni consecutive anterioare datei solicitării de modificare;

......................................................................................................

c) cheltuielile cu întreţinerea - reparaţiile - piesele de schimb, anvelopele, acumulatori şi alte cheltuieli se determină avându-se în vedere modificarea acestora cu o influenţă mai mare decât cea a indicelui preţurilor de consum total pe o perioadă de 3 luni consecutive;

d) cheltuielile cu personalul se fundamentează în funcţie de legislaţia în vigoare, corelată cu principiul eficienţei economice.”

**41. În anexă, După Secțiunea a 4-a a Capitolului V se introduce o nouă secțiune, Secțiunea a V-a cu următorul cuprins:**

„Secțiunea a V-a

Stabilirea, ajustarea și modificarea tarifelor pentru serviciile publice de transport județean de persoane

**Art. 271**

(1) Tarifele de călătorie pentru serviciile publice de transport județean de persoane efectuat cu autobuze prin curse regulate se stabilesc, prin calcul, de către consiliile județene în baza tarifului mediu pe km/loc ofertat de către operatorul de transport rutier desemnat câștigător al procedurii competitive desfășurată în conformitate cu prevederile Legii nr. 99/2016 privind achizițiile sectoriale, cu modificările și completările ulterioare.

(2) Pe traseul județean sau, după caz, pe grupa de trasee județene operatorii de transport rutier vor aplica mai multe tarife de călătorie stabilite de către consiliile județene în funcție de nivelul tarifului mediu pe km/loc aferent tranșei de distanță sau, după caz, zonei kilometrice respective.

(3) Tarifele de călătorie se stabilesc pe distanțele dintre stațiile publice în care are loc îmbarcarea/debarcarea călătorilor conform traseelor din programul de transport județean, pe parcursul dus și întors al autobuzelor.

**Art. 272**

(1) Nivelul tarifelor de călătorie se determină după cum urmează:

a) operatorii de transport rutier ofertează și fundamentează, pe structura elementelor de cheltuieli prevăzute în anexa nr. 2 la prezentele norme-cadru, nivelul tarifului mediu pe km/loc, potrivit formulei:

                           V(t)

            Tm (km/loc) = ────────── (lei//Km/loc), unde:

                     N (km) x Cap.m (loc)

- tariful mediu pe km/loc; (lei/km/loc);

V(t) – valoarea totală a serviciului, poziția VIII din anexa nr. 2 la prezentele normele-cadru; (lei);

N (km) – numărul total de kilometrii planificați anual, poziția IX din anexa nr. 2 la normele-cadru; (km):

Cap.m (loc) – capacitatea medie de transport, poziția XI din anexa nr. 2 la normele-cadru, care se calculează potrivit formulei:

Cap.m (loc) = x k, unde:

Cap.1 – capacitatea de transport a autobuzului 1; (nr. locuri)

Cap.2 - capacitatea de transport a autobuzului 2; (nr. locuri)

Cap.n – capacitatea de transport a autobuzului N; (nr. locuri)

AN – numărul total de autobuze;

K = 70% - grad mediu de ocupare a locurilor în autobuz.

b) consiliile județene stabilesc tranșe de distanțe/zone kilometrice egale și în număr par, cu o abatere de 2 km, pe toată lungimea traseului/ grupa de trasee. De exemplu, pe un traseu de 60 de km se pot stabili două tranșe de distanță de 30 de km, 4 tranșe de 20 de km, 6 tranșe de 10 km, etc.;

c) consiliile județene stabilesc coeficienții , de ajustare pozitivă și negativă, a tarifului mediu pe km/loc Tm (km/loc) pe tranșe de distanțe/zone kilometrice, în funcție de gradul de încărcare cu călători a autobuzului care, de regulă, este mai mare în primii 10 -15 km și de consumul urban și extraurban de combustibil. De exemplu, pe un traseu de 60/km, se pot stabili doi coeficienți de ajustare 1= 1,2 și 2 = 0,8, patru coeficienți de ajustare 1= 1,2, 2 = 1,1,3= 0,9 și 4 = 0,8, etc. Coeficienții de ajustare din exemplul precedent sunt stabiliți convențional prin luarea în considerare a unor costuri de exploatare cu 20% mai mari în zona urbană. Consiliile județene pot stabili și alte valori ale coeficienților de ajustare, în funcție de condițiile concrete din trafic, precum deplasarea autobuzului în rampă;

d) consiliile județene stabilesc tarifele medii pe loc/km Tm (km/loc), pe parcursul dus al autobuzului, corespunzătoare fiecărei tranșe de distanță/zone kilometrice. De exemplu, pe traseul 60 de km, tarifele medii pe loc/km, prin aplicarea primilor coeficienți de ajustare de la lit. c), se calculează:

Tm1 (km/loc) 0 – 30 km = Tm (km/loc) x 1= Tm (km/loc) x 1,2

Tm2 (km/loc) 30 – 60 km = Tm (km/loc) x 2= Tm (km/loc) x 0,8

e) consiliile județene stabilesc tarifele de călătorie Tc, pe parcursul dus al autobuzului, corespunzătoare distanțelor dintre stațiile publice de îmbarcare-debarcare a călătorilor. De exemplu, pe traseul de 60 de km, tariful de călătorie până la:

(i) stația nr. 1 aflată în zona tranșei de distanță Tm1 (km/loc) 0 – 30 km, la 5 km distanță de capătul de traseu, se calculează potrivit formulei:

Tc stația nr. 1= Tm1 (km/loc) 0 – 30 km x 5 (lei/călătorie)

(ii) stația nr. 8 aflată la 40 km distanță de capătul de traseu, din care 30 de km în zona tranșei de distanță nr. 1 și 10 km în zona tranșei de distanță nr. 2, se calculează potrivit formulei:

Tc stația nr. 8 = Tm1 (km/loc) 0 – 30 km x 30 + Tm2 (km/loc) 30 – 60 km x 10 (lei/călătorie)

(iii) între două stații intermediare aflate la 15 km distanță, din care 10 km în tranșa de distanță nr. 1 și 5 km în tranșa de distanță nr. 2, se calculează potrivit formulei:

Tc stații intermediare = Tm1 (km/loc) 0 – 30 km x 10 + Tm2 (km/loc) 30 – 60 km x 5 (lei/călătorie)

(2) Tarifele de călătorie pentru parcursul întors al autobuzului se stabilesc de către consiliile județene în mod similar tarifelor de călătorie pentru parcursul dus al autobuzului, potrivit prevederilor de la alin. (1) lit. c) – e).

**Art. 273**

Tarifele de călătorie pot fi aprobate de către consiliile județene după cum urmează:

1. la nivelul tarifelor de călătorie determinate conform prevederilor de la art. 272 alin. (1) lit. e), caz în care călătorii plătesc contravaloarea totală a serviciului de transport;
2. la un nivel mai mic decât nivelul tarifelor de călătorie determinate conform prevederilor de la art. 272 alin. (1) lit. e), stabilit pe criterii sociale, caz în care operatorul de transport este îndreptățit să încaseze compensația și diferențele de tarif aferente gratuităților și tarifelor reduse stabilite pentru anumite categorii de persoane aprobate prin norme generale și/sau hotărâri ale consiliului județean.

**Art. 274**

1. Compensația cuvenită operatorului de transport rutier pentru prestarea serviciului public de transport județean de persoane în condițiile respectării obligațiilor se calculează conform prevederilor art. 15 .
2. Sumele anuale ce urmează a fi plătite operatorului de transport rutier cu titlu de diferențe de tarif și de compensație se aprobă de cătreconsiliul județean, în funcţie de estimările iniţiale și vor putea fi supuse rectificărilor ulterioare de buget, în vederea asigurării necesarului de sume până la sfârșitul anului.
3. Condiţiile concrete de decontare și de plată a diferențelor de tarif pentru tarifele reduse și gratuitățile aprobate de către consiliul județean și a compensației și pentru acoperirea costurilor suportate de operatorul de transport rutier pentru îndeplinirea obligațiilor de serviciu public se stabilesc prin contractul de delegare a gestiunii serviciului public de transport județean de persoane.

**Art. 275**

1. Ajustarea și modificarea nivelului tarifului mediu pe km/loc pentru serviciile publice de județean de persoane se face, în situațiile prevăzute la art. 24 și art. 26 , potrivit formulei:

Tm (1) (km/loc) = Tm (0) (km/loc) + Delta (lei/km/loc), unde:

Tm (1) (km/loc) - tariful mediu ajustat sau, după caz, tariful mediu modificat; (lei/km/loc);

Tm (0) (km/loc) - tariful mediu actual; (lei/km/loc);

Delta (km/loc) - creşterea cheltuielilor totale determinată de influenţele reale primite în costuri; (lei).

1. Nivelul tarifului mediu ajustat/modificat Tm (1) (km/loc) se fundamentează de către operatorii de transport rutier, pe structura elementelor de cheltuieli prevăzută în anexa nr. 2 la prezentul ordin.
2. Ajustarea și modificarea tarifului mediu pe km/loc se aprobă de către consiliul județean la cererea operatorilor de transport rutier, pe baza documentelor prevăzute art. 20 și a indicațiilor prevăzute la art. 25 alin. (3) pct. 3.8 sau, după caz, art. 27 alin. (3) pct. 3.8.
3. Tarifele de călătorie Tc se recalculează și se aprobă de către consiliile județene în funcție de nivelul tarifului mediu ajustat/modificat Tm (1) (km/loc).”

**42. În anexă, Articolul 28 se modifică și va avea următorul cuprins:**

„Art. 28. Orice tarif privind transportul public local și județean de persoane se poate stabili, ajusta sau modifica de către autorităţile locale competente, numai pe baza prezentelor norme-cadru, care se vor adapta corespunzător în funcţie de condiţiile concrete şi specifice ale fiecărui operator de transport/transportator autorizat.”

**43. În anexă, Articolul 29 se modifică și va avea următorul cuprins:**

„Art. 29. - Anexele nr. 1 si 2 fac parte integrantă din prezentele norme-cadru.”

**44. Anexa la normele-cadru, care devine anexa nr. 1, se modifică și se înlocuiește cu anexa nr. 1 la prezentul ordin.**

**45. După anexa nr. 1 la normele-cadru se introduce o nouă anexă, anexa nr. 2, având cuprinsul prevăzut în anexa nr. 2, care face parte integrantă din prezentul ordin.**

ART. II - Prezentul ordin se publică în Monitorul Oficial al României, Partea I.

**PREŞEDINTELE**

**AUTORITĂŢII NAŢIONALE DE REGLEMENTARE**

**PENTRU SERVICIILE COMUNITARE DE UTILITĂŢI PUBLICE,**

**IONEL TESCARU**

București

Nr. 134/18/04/2019

Anexa nr. 1 la Ordinul nr. 134/18.04.2019

STRUCTURA

pe elemente de cheltuieli pentru stabilirea, ajustarea sau modificarea tarifului mediu pentru serviciul public de transport local de persoane efectuat prin curse regulate

|  |  |  |  |  |
| --- | --- | --- | --- | --- |
| **Nr. crt.** | **ELEMENTE DE CHELTUIELI** | **Valori anuale**  **-lei-** | | |
| **Stabilire** | **Ajustare** | **Modificare** |
| **I.** | **Cheltuieli materiale:** |  |  |  |
|  | Carburanți |  |  |  |
|  | Energie electrică |  |  |  |
|  | Amortizare |  |  |  |
|  | Service auto (întreținere-reparații) |  |  |  |
|  | Schimb ulei |  |  |  |
|  | Schimb filtru |  |  |  |
|  | Schimb antigel |  |  |  |
|  | Piese de schimb |  |  |  |
|  | Alte cheltuieli materiale |  |  |  |
| **II.** | **Cheltuieli cu taxe/impozite și autorizații** |  |  |  |
|  | Inspecția tehnică periodică |  |  |  |
|  | Asigurare de răspundere civilă auto obligatorie |  |  |  |
|  | Asigurare CASCO |  |  |  |
|  | Impozit pe mijloc de transport |  |  |  |
|  | Impozit pe terenuri pentru parcare |  |  |  |
|  | Impozit pe clădiri |  |  |  |
|  | Redevență |  |  |  |
|  | Taxă de mediu |  |  |  |
|  | Alte cheltuieli cu taxe/impozite și autorizații |  |  |  |
| **III.** | **Cheltuieli cu salariile personalului, din care:** |  |  |  |
|  | - salarii |  |  |  |
|  | - contribuții sociale obligatorii |  |  |  |
|  | - alte drepturi asimilate salariilor |  |  |  |
| **IV.** | **Cheltuieli de exploatare (I+II+III)** |  |  |  |
| **V.** | **Cheltuieli financiare** |  |  |  |
| **VI.** | **Total cheltuieli (IV+V)** |  |  |  |
| **VII.** | **Profit** |  |  |  |
| **VIII.** | **Valoare totală servicii de transport local (VI+VII)** |  |  |  |
| **IX.** | **Număr estimat anual de călătorii** |  |  |  |
| **X.** | **Tarif mediu (lei/călătorie) (VIII/IX)** | **T(cm)=** | **T(cm(1))= T(cm(0))+ Delta(cm)** | **T(cm(1))= T(cm(0))+ Delta(cm)** |
| **XI.** | **T.V.A.** |  |  |  |
| **XII.** | **Tarif mediu, inclusiv T.V.A. (lei/călătorie) (X+XI)** |  |  |  |

NOTĂ:

Structura va fi adaptată pe elemente de cheltuieli specifice fiecărui operator de transport/transportator autorizat.

Defalcarea cheltuielilor indirecte, administrative și generale ale societății între Serviciul public de transport și alte servicii/activități desfășurate de Operator se poate face prin utilizarea unei chei de repartizare în funcție de ponderea cifrei de afaceri aferentă celor două categorii de activități desfășurate din total cifră de afaceri.

Pentru ajustarea sau modificarea tarifelor pentru serviciile publice de transport local de persoane, în fișa de fundamentare se vor prezenta: situația actuală a cheltuielilor și veniturilor realizate pe ultimele 12 luni, creșterile acestora și situația cheltuielilor și veniturilor propuse.

Anexa nr. 2 la Ordinul nr. nr. 134/18.04.2019

STRUCTURA

pe elemente de cheltuieli pentru stabilirea, ajustarea sau modificarea tarifului mediu pentru serviciul public de transport județean de persoane efectuat prin curse regulate

|  |  |  |  |  |
| --- | --- | --- | --- | --- |
| **Nr. crt.** | **ELEMENTE DE CHELTUIELI** | **Valori anuale**  **-lei-** | | |
| **Stabilire** | **Ajustare** | **Modificare** |
| **I.** | **Cheltuieli materiale:** |  |  |  |
|  | Carburanți |  |  |  |
|  | Energie electrică |  |  |  |
|  | Amortizare |  |  |  |
|  | Service auto (întreținere-reparații) |  |  |  |
|  | Schimb ulei |  |  |  |
|  | Schimb filtru |  |  |  |
|  | Schimb antigel |  |  |  |
|  | Piese de schimb |  |  |  |
|  | Alte cheltuieli materiale |  |  |  |
| **II.** | **Cheltuieli cu taxe/impozite și autorizații** |  |  |  |
|  | Inspecția tehnică periodică |  |  |  |
|  | Asigurare de răspundere civilă auto obligatorie |  |  |  |
|  | Asigurare CASCO |  |  |  |
|  | Licență comunitară |  |  |  |
|  | Impozit pe mijloc de transport |  |  |  |
|  | Impozit pe terenuri pentru parcare |  |  |  |
|  | Impozit pe clădiri |  |  |  |
|  | Redevență |  |  |  |
|  | Taxă de mediu |  |  |  |
|  | Alte cheltuieli cu taxe/impozite și autorizații |  |  |  |
| **III.** | **Cheltuieli cu salariile personalului, din care:** |  |  |  |
|  | - salarii |  |  |  |
|  | - contribuții sociale obligatorii |  |  |  |
|  | - alte drepturi asimilate salariilor |  |  |  |
| **IV.** | **Cheltuieli de exploatare (I+II+III)** |  |  |  |
| **V.** | **Cheltuieli financiare** |  |  |  |
| **VI.** | **Total cheltuieli (IV+V)** |  |  |  |
| **VII.** | **Profit** |  |  |  |
| **VIII.** | **Valoare totală servicii de transport (VI+VII)** |  |  |  |
| **IX.** | **Număr total de km planificați anual** |  |  |  |
| **X.** | **Tarif mediu (lei/km) (VIII/IX)** |  |  |  |
| **XI.** | **Cap. m. (loc)** |  |  |  |
| **XII.** | **Tarif mediu (lei/km/loc) (X/XI)** | **Tm(km/loc)=** | **Tm(km/loc(1))= Tm(km/loc(0))+ Delta(km/loc)** | **Tm(km/loc(1))= Tm(km/loc(0))+ Delta(km/loc)** |
| **XIII.** | **T.V.A.** |  |  |  |
| **XIV.** | **Tarif mediu, inclusiv T.V.A. (lei/km/loc) (XIII+XIV)** |  |  |  |

NOTĂ:

Structura va fi adaptată pe elemente de cheltuieli specifice fiecărui operator de transport/transportator autorizat.

Defalcarea cheltuielilor indirecte, administrative și generale ale societății între serviciul public de transport și alte servicii/activități desfășurate de operator se poate face prin utilizarea unei chei de repartizare în funcție de ponderea cifrei de afaceri aferentă celor două categorii de activități desfășurate din total cifră de afaceri.

Pentru ajustarea sau modificarea tarifelor pentru serviciile publice de transport județean de persoane, în fișa de fundamentare se vor prezenta: situația actuală a cheltuielilor și veniturilor realizate pe ultimele 12 luni, creșterile acestora și situația cheltuielilor și veniturilor propuse.